ŉ Geveg om den dode…Deur Jeannette Gnade Niemand kan meer twyfel dat die stryd in die ANC oorgeborrel het nie. Ná die gewelddadige en onplesierige leierskapskonferensie in die Oos-Kaap ys almal in die land oor wat aan die einde van die jaar met die nasionale verkiesingskonferensie gaan gebeur. Dit gaan nou nie net meer oor wie die nuwe leier in die plek van Jacob Zuma word, of wie die top-ses gaan wees nie. Die ANC is tans in die greep van politieke begunstiging soos nog nooit tevore nie. Elkeen veg om sy porsie te behou, maar dit word al kleiner. Dit verklaar die toenemende gedraf na die howe om konferensies nietig te verklaar en uitslae waar moontlik te beveg. Lojaliteit het by die deur uitgevlieg en daar is geweldige druk op Luthuli-huis om kant te kies. Die feit dat die howe genader word, toon ook dat ontevrede ANC-lede nie meer die party se interne geskilmeganismes vertrou nie. Dit word aansienlik vererger deur die doodse swye wat heers ná die Nasionale Uitvoerende Komitee se driedaagse vergadering agter geslote deure. Dit is hoofsaaklik byeengeroep om die krisis in Kwazulu-Natal te bespreek nadat die hof die verkiesing van die ANC se provinsiale leiers in 2015 nietig verklaar het. Dit was nog nie mooi op dreef nie, toe breek die damwal in die Oos-Kaap. ŉ Cyril Ramaphosa-ondersteuner raap die voorsitterskap voor ŉ Nkosazana Dlamini-Zuma-lojalis weg en die verloorders se dringende hofaansoek word van die hand gewys. Dit is ŉ voorsmakie van wat die res van die jaar verwag kan word. Dit is baie moontlik dat die belangrike leierskapsverkiesing in Desember ook in die hof gaan draai. Die ANC het soos ŉ hond met twee koppe geword wat albei om dieselfde been veg. Die party se politieke proses het ineengestort en sy kern het losgeskeur. Al word die ANC se leierskapskonferensie uitgestel, gaan dit nie die uiteindelike oorlog keer nie. Die algemene verkiesing in 2019 geniet grondwetlike beskerming en is in dié stadium darem nog veilig. Intussen wag die res van die land om regeer te word – of het die ANC vergeet hy kan nie sonder kiesers aan bewind bly nie?